b'\n_START_ARTICLE_\nSpojina\n_START_SECTION_\nPrimerjava spojin in zmesi\n_START_PARAGRAPH_\nFizikalne in kemi\xc4\x8dne zna\xc4\x8dilnosti spojin se razlikujejo od zna\xc4\x8dilnosti elementov, ki jih gradijo. To je eno od poglavitnih meril za razlikovanje spojine od zmesi ali katerihkoli drugih kategorij snovi. Zna\xc4\x8dilnosti zmesi so namre\xc4\x8d mo\xc4\x8dno odvisne od zna\xc4\x8dilnosti posameznih sestavin. Nadalje se zmesi lo\xc4\x8dujejo od spojin po tem, da se lahko praviloma posamezne sestavine zmesi lo\xc4\x8di med seboj z razmeroma enostavnimi mehanskimi postopki (npr. filtriranje, izparevanje ...), sestavine spojin pa se lahko lo\xc4\x8di le s kemi\xc4\x8dno reakcijo. Nadalje se lahko zmesi pripravi iz posameznih sestavin le z mehanskimi postopki, spojine pa se iz elementov ali drugih spojin tvorijo le s kemi\xc4\x8dno reakcijo._NEWLINE_Nekatere zmesi so tako enovite, da imajo dolo\xc4\x8dene zna\xc4\x8dilnosti spojin, na primer zlitine. Zlitine se pripravijo mehansko, najpogosteje s segrevanjem kovin do uteko\xc4\x8dinjenja, nato sledi me\xc5\xa1anje in hitro ohlajanje, tako da posamezne kovinske sestavine ostanejo ujete v osnovni kovinski sestavini.'